Ara l-infografika sħiħa Fil-21 ta' Diċembru, ir-rappreżentanti tal-Presidenza Estonjana u l-Parlament Ewropew laħqu qbil proviżorju dwar ir- regolament dwar il-kondiviżjoni tal-isforzi biex jiġi żgurat tnaqqis ulterjuri tal-emissjonijiet fis-setturi li jaqgħu barra mill-kamp ta' applikazzjoni tal-iskema tal-UE għall-iskambju ta' kwoti tal-emissjonijiet (ETS) għall-perijodu 2021-2030. Il-ftehim proviżorju jeħtieġ l-approvazzjoni mill-istati membri. L-Ambaxxaturi tal-UE huma mistennija janalizzaw it-test f'Jannar. Dan il-ftehim huwa pass ieħor kbir għall-UE biex tilħaq l- impenn tagħha ta' Pariġi dwar il-klima ta' tnaqqis ta' 40 % fl-emissjoni ta' gass b'effett ta' serra sal-2030 meta mqabbla mal-livelli tal-1990. Is-setturi li ma jaqgħux taħt l-ETS jeħtieġ li jnaqqsu l-emissjonijiet tagħhom bi 30 % meta mqabbla mal-livelli tal-2005 sabiex tintlaħaq din il-mira tal-UE. Ir-regolament il-ġdid jistipula miri nazzjonali vinkolanti u jistabbilixxi l-qafas meħtieġ għas-setturi tal-kondiviżjoni tal-isforzi, inkluż il-bini, l-agrikoltura (emissjonijiet mhux ta' CO2), l-immaniġġjar tal-iskart, it-trasport (ħlief l-avjazzjoni u t-tbaħħir) u l-industrija (jiġifieri l-industrija, il-provvista tal-enerġija u l-użu tal-prodotti), biex tintlaħaq il-kontribuzzjoni tas-setturi li ma jaqgħux taħt l-ETS fl-2030. Qed inpoġġu lill-UE fit-triq it-tajba biex tilħaq il-miri tal-klima tagħha ta' Pariġi. Il-ftehim dwar ir-riforma tal-ETS ftit ġimgħat ilu kien l-ewwel qabża kbira 'l quddiem. Illum ninsabu pass eqreb billi niggarantixxu li l-bini u t-trasport tagħna, fost setturi oħra, jagħmlu l-biċċa tagħhom u jnaqqsu l-emissjonijiet b'mod konsiderevoli fl-għaxar snin li ġejjin. Il-klima hi fil-qalba tal-Presidenza Estonjana u qed nieħdu azzjoni konkreta għal futur aktar nadif. Siim Kiisler, Ministru għall-Ambjent tar-Repubblika tal-Estonja Iż-żewġ koleġislaturi qablu dwar test robust b'fokus speċjali fuq tliet kapitoli ewlenin: miri, flessibbiltajiet u konformità. L-elementi ċentrali ta' dawk l-oqsma fit-test huma kif ġej: Kull stat membru ser ikollu jikkonforma ma' mira annwali vinkolanti ta' tnaqqis tal-emissjonijiet għall-perijodu 2021-2030. Dawn il-miri huma kkalkulati abbażi tal-prodott domestiku gross (PDG) per capita li jvarjaw minn 0 % sa 40 % taħt il-livelli tal-2005 u huma konformi mal-mira ta' tnaqqis tal-UE ta' 30 % għas-setturi li ma jaqgħux taħt l-ETS. Hu stabbilit perkors ta' tnaqqis tal-emissjonijiet għall-istati membri sabiex jiġi żgurat li dawn inaqqsu l-emissjonijiet b'ritmu kostanti matul dak il-perijodu kollu. Il- punt tat-tluq ser ikun ibbażat fuq l-emissjonijiet medji minn 2016 għal 2018 kif proposti mill-Kummissjoni bil-bidu tal-kalkolu tat-trajettorja fl-2019 u 5 xhur (ħamsa minn tnax ta' distanza minn 2019 u 2020) jew fl-2020, liema minnhom jirriżulta mill-allokazzjoni aktar baxxa għal dak l-Istat Membru. Tinħoloq riżerva ta' sikurezza b'total ta' 105 miljun tunnellata ekwivalenti ta' CO2 u ser tkun . Hija intiża biex tgħin lill- istati membri l-inqas għanja li jista' jkollhom diffikultajiet biex jilħqu l-miri tagħhom għall-2030 minkejja li jaqbżu l-miri tagħhom fil-perijodu attwali 2013-2020. Dawn l-istati membri huma meħtieġa jużaw il-flessibbiltajiet l-oħra disponibbli qabel ma jużaw din ir-riżerva. Japplikaw ukoll kondizzjonijiet rigorużi, pereżempju, ir-riżerva ser tkun aċċessibbli biss jekk l-UE tilħaq il-mira tagħha għall-2030. Flessibbiltajiet Il-flessibbiltajiet attwali skont id-deċiżjoni ta' kondiviżjoni tal-isforzi huma ppreservati biex jgħinu lill-Istati Membri jiksbu l-limiti annwali tagħhom. Huma ser ikunu jistgħu jfaddlu, jissellfu u jittrasferixxu l-allokazzjonijiet annwali tal-emissjonijiet bejn il-pajjiżi minn sena għal oħra fi ħdan il-perijodu 2021-2030. Jiddaħħlu żewġ flessibbiltajiet ġodda skont il-linji gwida tal-Kunsill Ewropew. Il- flessibbiltà tal-ETS ta' darba ser tippermetti lill-Istati Membri li ma jirċevux allokazzjoni bla ħlas għal installazzjonijiet industrijali fl-2013, jew li huma meħtieġa biex jissodisfaw il-miri ta' tnaqqis tal-emissjonijiet ogħla mill-medja tal-UE u l-potenzjal tagħhom ta' tnaqqis, li jikkanċellaw għadd limitat ta' kwoti tal-ETS tal-UE. Il- flessibilità tal-LULUCF ser tippermetti lill-Istati Membri jagħmlu użu limitat ta' assorbimenti netti minn ċertu użu tal-art, tibdil fl-użu tal-art u forestrija. Dan ser jinkludi wkoll krediti minn art forestali ġestita ladarba l-livelli ta' referenza għall-foresti ġew adottati taħt ir-Regolament LULUCF u minn artijiet mistagħdra meta r-rendikont tagħhom isir obbligatorju skont dan ir-regolament. Minħabba ċ-ċirkustanzi eċċezzjonali ta' xi Stati Membri, fosthom il-Latvja u Malta, aġġustament addizzjonali żgħir ta' żewġ miljun tunnellata ekwivalenti ta' CO2 issuġġerit mill-Kunsill inżamm u ser jiġi miżjud mal-allokazzjoni tagħhom fl-2021. Konformità Biex tiżgura konformità mill-istati membri, huma previsti l-ippjanar, ir-rappurtar u l-obbligi oħrajn ta' monitoraġġ annwali u biennali eżistenti, flimkien ma' żewġ verifiki ta' konformità tul il-perijodu 2021-2030. Il-kronoloġija u l-passi li jmiss Il-Kummissjoni Ewropea ppreżentat żewġ proposti dwar is-setturi li mhumiex koperti mill-ETS – il-kondiviżjoni tal-isforzi u l-LULUCF – f'Lulju 2016 abbażi tal-linji gwida pprovduti mill-Kunsill Ewropew fil- konklużjonijiet tiegħu ta' Ottubru 2014 Minħabba r-rabtiet bejn iż-żewġ proposti, id-diskussjonijiet ministerjali fuq setturi li ma jaqgħux taħt l-ETS saru flimkien. Dawn il-fajls kienu fuq l-aġenda ta' tliet Kunsilli Ambjent qabel ma ntlaħaq qbil dwar pożizzjoni ta' negozjar: dibattitu ta' orjentazzjoni fis-17 ta' Ottubru 2016, laqgħa ta' informazzjoni dwar is-sitwazzjoni attwali fid-19 ta' Diċembru 2016 u rapport ta' progress f'Ġunju 2017. Il-Kunsill laħaq l- approċċ ġenerali tiegħu fit-13 ta' Ottubru u ftit wara beda n-negozjati mal-Parlament Ewropew, li adotta l-pożizzjoni tiegħu fl-14 ta' Ġunju waqt is-sessjoni plenarja tiegħu. Saru tliet trilogi fis-26 ta' Ottubru, fil-21 ta' Novembru u fit-13 ta' Diċembru qabel il-konklużjoni tan-negozjati llum. It-test proviżorju ser jiġi ppreżentat lill-ambaxxaturi tal-UE llum u ser janalizzawh għall-approvazzjoni f'isem il-Kunsill f'Jannar. Ladarba l-Kunsill u l-Parlament jadottaw l-att formalment, il-leġislazzjoni l-ġdida ser tidħol fis-seħħ 20 jum wara l-pubblikazzjoni tagħha fil-Ġurnal Uffiċjali tal-UE. Approċċ ġenerali tal-Kunsill (Kunsill Ambjent, 13 ta' Ottubru 2017) Stqarrija għall-istampa - kondiviżjoni tal-isforzi (Kunsill Ambjent, 13 ta' Ottubru 2017) Proposta tal-Kummissjoni dwar il-kondiviżjoni tal-isforzi - dokument oriġinali Deċiżjoni attwali dwar il-kondiviżjoni tal-isforzi (sal-2020)